Na temelju članka 48. Zakona o lokalnoj i područnoj (regionalnoj) samoupravi (Narodne novine br. 33/01, 60/01, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15, 123/17 i 98/19), u vezi sa člankom 33. stavkom 1. Zakona o udrugama („Narodne novine“ broj 74/14), te članka 10. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge i članka 41. Statuta Općine Ernestinovo (Službeni glasnik Općine Ernestinovo broj 1/13, 4/13, 3/18, 4/18 , 4/19 – pročišćeni tekst i 4-20), općinska načelnica Općine Ernestinovo donosi

ODLUKU

o načinu raspodjele sredstava iz Proračuna Općine Ernestinovo za 2021. godinu namijenjenih financiranju projekata i programa udruga i organizacija civilnog društva

Članak 1.

Ovom Odlukom utvrđuje se način raspodjele sredstava općinskog proračuna namijenjenih financiranju projekata udruga i organizacija civilnog društva.

*Krajnji korisnici sredstava*

Članak 2.

Krajnji korisnici sredstava općinskog proračuna, u smislu ove odluke, su udruge građana i organizacije civilnog društva koje djeluju na području Općine Ernestinovo ili provode projekte i programe od značaja za Općinu Ernestinovo i upisane su kao pravne osobe u registar udruga pri Ministarstvu uprave te u registar neprofitnih organizacija pri Ministarstvu financija, pod uvjetom da su uskladili svoje statute s odredbama Zakona o udrugama.

*Izuzeća od primjene odluke*

Članak 3.

Ova se odluka ne primjenjuje na udruge koje su na temelju propisa utvrđene kao provoditelji određenih aktivnosti (Hrvatski crveni križ, dobrovoljna vatrogasna društva s područja Općine Ernestinovo, vatrogasna zajednica i slične udruge) te se za njihovo financiranje u općinskom proračunu planiraju posebna sredstva, u okviru zakonske obveze financiranja takvih udruga.

*Financiranje programa i aktivnosti*

Članak 4.

U Proračunu Općine Ernestinovo za financiranje projekata udruga i organizacija civilnog društva planirana su sredstva u razdjelu 002, glava 00201 – općinska načelnica, za sljedeće programe i aktivnosti:

1. Program 1005 - promicanje sporta, Aktivnost A100001 – poticanje sportskih aktivnosti:
	* tekuće donacije 155.000,00 kn
2. Program 1006 – promicanje kulture, Aktivnost A100002 – održavanje kiparske kolonije:
* tekuće donacije 35.000,00 kn
1. Program 1006 – promicanje kulture, Aktivnost A100004 – Dani Laslova:

• tekuće donacije 17.000,00 kn

1. Program 1006 – promicanje kulture, Aktivnost A100005 – poticanje kulturnih aktivnosti:
* tekuće donacije 53.000,00 kn
1. Program 1015 – udruge civilnog društva, Aktivnost A100001 – financiranje udruga civilnog društva i ostalih organizacija:
* tekuće donacije 42.000,00 kn

SVEUKUPNO: 302.000,00 KN

*Financiranje putem javnog natječaja*

Članak 5.

Sredstva iz članka 3. dodijelit će se krajnjim korisnicima na temelju javnog natječaja (u daljnjem tekstu: natječaj) čiji je nositelj Općina Ernestinovo kao davatelj javnih sredstava.

Natječaj se provodi u skladu s dokumentacijom za provedbu natječaja koja je sastavni dio ove Odluke.

*Dokumentacija za provedbu natječaja*

Članak 6.

Dokumentacija za provedbu natječaja iz članka 4. ove odluke obuhvaća:

1. tekst javnog natječaja,
2. upute za prijavitelje,
3. obrasce za prijavu projekta,
4. obrazac za procjenu kvalitete/vrijednosti projekta i
5. obrasce za provedbu projekta i izvješćivanje.

Obrasci za prijavu projekta su:

1. Obrazac 1 – Prijavnica za sufinanciranje programa i projekata udruga – s opisom i proračunom programa/projekta
2. Obrazac 2 - Izjava o nepostojanju dvostrukog financiranja

Obrasci za provedbu projekta i izvješćivanje su:

1. Obrazac 4 – primjer ugovora o financiranju programa ili projekta
2. Obrazac 5 – opisno izvješće provedbe programa ili projekta
3. Obrazac 6 – financijsko izvješće provedbe programa ili projekta

*Objava natječaja*

Članak 7.

Poziv i dokumentacija za provedbu natječaja iz članka 4. objavljuje se u cijelosti na mrežnim stranicama Općine Ernestinovo.

*Provedba natječaja*

Članak 8.

Natječaj raspisuje općinska načelnica, u skladu s Godišnjim planom raspisivanja javnih natječaja i za financiranje projekata i programa udruga i organizacija civilnog društva za tekuću godinu.

Iznimno, za aktivnosti koje se odvijaju početkom godine, natječaj se može raspisati i krajem prethodne godine za iduću godinu, kako bi se osiguralo neometano odvijanje aktivnosti udruga i provedba njihovih programa koji ne trpe odlaganje.

Natječajni postupak provode sljedeća povjerenstva:

* povjerenstvo za otvaranje zaprimljenih prijava
* povjerenstvo za ocjenjivanje prijava

Povjerenstva iz stavka 3. ovoga članka osniva i imenuje općinska načelnica, a broj članova povjerenstva te djelokrug povjerenstva odredit će se odlukom o osnivanju i imenovanju članova povjerenstva.

*Odluka o dodjeli sredstava*

Članak 9.

Na temelju provedenog postupka ocjenjivanja projekata, na prijedlog povjerenstva za ocjenjivanje prijava, općinska načelnica donosi odluku o dodjeli sredstava krajnjim korisnicima.

*Objava odluke o dodjeli sredstava putem natječaja*

Članak 10.

Odluka o dodjeli sredstava putem natječaja objavljuje se na mrežnim stranicama Općine Ernestinovo.

Članak 11.

*Prigovor na odluku o neispunjavanju uvjeta natječaja i o dodjeli sredstava putem natječaja*

Na odluku o neispunjavanju propisanih uvjeta natječaja, odnosno na odluku o dodjeli financijskih sredstava prijavitelji imaju pravo podnijeti prigovor, u roku od 8 dana od dana primitka odluke odnosno obavijesti o neispunjavanju propisanih uvjeta natječaja.

O prigovoru odlučuje općinska načelnica, u roku 8 dana od dana primitka prigovora.

Prigovor u pravilu ne odgađa izvršenje odluke i daljnju provedbu natječajnog postupka.

*Ugovor o dodjeli financijskih sredstava*

Članak 12.

Nakon donošenja odluke o dodjeli sredstava putem natječaja općinska načelnica s krajnjim korisnicima sklapa pojedinačne ugovore kojima se utvrđuju prava i obveze krajnjih korisnika.

*Izravna dodjela financijskih sredstava*

Članak 13.

Financijska sredstva bez provedbe natječaja dodjeljuju se izravno samo kada se prema mišljenju nadležnog povjerenstva jednokratno dodjeljuju financijska sredstva do 5.000,00 kn za aktivnosti koje iz opravdanih razloga nisu mogle biti planirane u godišnjem planu udruge.

*Financijska sredstva za izravnu isplatu*

Članak 14.

Financijska sredstva za isplate bez provedbe natječaja, u smislu članka 10. ove odluke, planirana su u općinskom proračunu u razdjelu glava 00201 – općinska načelnica, program 1003 – redovna djelatnost izvršnog tijela, aktivnost A100001, opći rashodi:

* tekuće donacije 13.000,00 kn

*Obvezno sklapanje ugovora kod izravne isplate*

Članak 15.

Kada se financijska sredstva dodjeljuju bez provedbe natječaja, udruge kao korisnici financijskih sredstava dužne su s Općinom Ernestinovo sklopiti ugovor kojim se uređuju međusobna prava i obveze između davatelja i korisnika sredstava.

*Obveza upisa u odgovarajuće registre*

Članak 16.

Korisnici kojima se izravno isplaćuju financijska sredstva prethodno moraju biti upisani u registar udruga i u registar neprofitnih organizacija, kao i ostale udruge i organizacije civilnog društva kojima se sredstva dodjeljuju putem natječaja.

Članak 17.

Ova odluka stupa na snagu osmog dana od dana objave u Službenom glasniku Općine Ernestinovo.

KLASA: 230-01/21-02/1

URBROJ: 2158/04-02-20-2

Ernestinovo, 4. siječnja 2021.

Općinska načelnica

Marijana Junušić, univ. spec. oec., v.r.